માધવપુર (ઘેડ)એ નાનકડું એવું મજાનું ગામ છે. ઐતિહાસિક રીતે અતિ મહત્વ ધરાવતું આ એ જ ગામ છે જ્યાં ભગવાન શ્રી કૃષ્ણએ રુક્ષમણીજી સાથે વિવાહ કર્યા હતા. ત્યારથી લઈને આજની તારીખે અહી દર ચૈત્ર માસમાં પરંપરાગત મેળાનું આયોજન ગામલોકો દ્વારા હોંશે હોંશે થાય છે જેમાં ભગવાનનાં લગ્ન લેવાય છે. ગામમાં આવેલ ભગવાન શ્રી માધવરાયનું મંદિર વિધિવત્ કંકોત્રી લખી સર્વે પ્રજાજનોને લગ્નનું આમંત્રણ પાઠવે છે. ગામલોકો જોશભેર લગ્નની દરેક વિધિમાં ભાગ લે છે, મન મૂકીને ફુલેકામાં નાચે છે અને સાંજે દરિયે ન્હાવા જાય છે. ૧૨મી સદીનું પ્રાચીન મંદિર દરિયાકિનારે આજે પણ ઊભું છે. મહાપ્રભુજીની બેઠક પણ અહી મધુવનમાં છે અને ભગવાન શ્રી કૃષ્ણનાં પગલાં પણ મંદિરમાં છે. જ્યાં લગ્ન થયાં હતાં એ સ્થળ પણ આજની તારીખે એ લગ્નનાં દૃશ્યો કેવાં હશે એની કલ્પના કરાવી જાય છે.